
CHARLOTTE HAWKES

Babysjokk

Oversatt av Katja Karlsen

Miniserie: Rike og like


Talent, rikdom – og plastisk kirurgi. Tvillingene Henrik og Bas gjenforenes etter tretti år! Dette er første del i miniserien Rike og like.

Charlotte Hawkes er født og oppvokst på halvøya Wirral i England. Hun er mor til to fryktløse gutter som elsker at hun leker med byggeklosser med dem, og som protesterer høylytt mot all tiden hun tilbringer ved datamaskinen. Når hun ikke skriver – eller bygger med klosser – er hun leder for et lite engelsk/fransk entreprenørfirma.

Ikke bare var Basilius Jansen klar over ryktet sitt som uforbederlig playboy-kirurg ved Thorncroft Royal Infirmary, han nøt det også i fulle drag.

Vanligvis gjorde han i hvert fall det.

Selv nå, mens han målbevisst skrittet gjennom korridorene mot akuttavdelingen, nikket han automatisk og smilte til det sedvanlige koret av flørtende hilsener som hørtes rundt hvert hjørne.

«Hallo, Bas; operasjonen i går var helt utrolig, altså.» Tvinner håret.

«Hei, Dr. Jansen, har du akkurat vært og trent?» Svinser rundt.

«Ses på Jansen-ballet i kveld.» Blafrer med øyenvippene.

Smil. Søt latter. Blunking.

Men hjertet hans greide ikke å engasjere seg.

Det hadde ikke gjort det på flere måneder – og nå om dagen minnet hilsenene hans mer om flekking av tenner enn hans vanlige ulveaktige sjarm. Faktisk var det blitt enda mindre interessant å gjøre noe mer ut av de utilslørte hintene.

Det ga ingen mening.

Utfordrende operasjoner, vakre kvinner og dyrt brennevin hadde lenge vært det han var mest opptatt av – i den rekkefølgen. Og mens de to sistnevnte aldri hadde hatt noen innvirkning på arbeidet hans, skulle man tro det nettopp var ham noen hadde hatt i tankene da de lagde uttrykket ʼjobb mye, fest merʼ. Og det hadde vært helt greit for ham.

Han kunne skylde på brevet som fortsatt lå sammenkrøllet og ulest på bunnen av papirkurven – og som la en demper på gleden over den luksuriøst innredete hjørnesuiten i den ettertraktede tolvte etasjen på sykehuset, den som kunne skilte med dobbel utsikt mot det grønnkledde landskapet som utgjorde Thorncroft Park, og som han hadde jobbet så ufattelig hardt for.

Det var det siste av de tre brevene han hadde mottatt i løpet av de siste fem månedene, og selv om han hadde ergret seg over at han i det hele tatt hadde åpnet det, hadde ikke Bas klart å la være å skumlese innholdet.

Henrik – broren han ikke hadde hørt fra på nesten tretti år, og som han gjerne skulle sluppet å høre fra de tretti neste. Broren hans som grunnet en altfor lettvint løgn hadde fått moren til å kaste Bas ut av huset og vende ham ryggen, uten å svare på brev eller telefoner fra en desperat sjuårig sønn.

Det hadde vært utrolig irriterende å finne ut at Henrik også var blitt kirurg. Enda verre var det at han ikke bare befant seg i Storbritannia, men visstnok også var på vei til Thorncroft, noe som vekket til live forhatte minner som Bas trodde han hadde begravd for lenge siden.

Den manglende evnen til å fortrenge de vonde minnene, gjorde ham rasende på selv og sin egen svakhet. Det at tre uønskede brev kunne rive bort det lykkelige, strålende livet han hadde bygd opp og slynge ham tilbake til den grusomme fortiden, fikk ham til å ønske at han var alle andre enn seg selv.

Noe så latterlig.

Han kunne da vel være stolt av den han var? Og godte seg over de skandinaviske arveanleggene sine?

Fra den bredskuldrede skikkelsen på én nitti til det tykke lysblonde håret, og fra skjeggstubbene som fremhevet det kraftige kjevepartiet, til øynene med fargen til en isblå fjord, visste Bas at han så til de grader vakte oppsikt.

Og som om ikke de fantastiske arveanleggene var nok, ble Bas ansett som en av landets mest fremadstormende kirurger. Navnet hans – og navnet til den enda større playboy-plastikkirurgen av en far – sto over inngangen til Jansen-fløyen, og det var ingen tilfeldighet at denne ultramoderne høyteknologiske privatavdelingen ved Thorncroft Royal Infirmary, var et av de mest ettertraktede behandlingsstedene i landet.

Grunnet både farens renommé som kirurg innen kosmetisk behandling for de rike og berømte, og hans eget stadig mer kjente navn innen plastikkirurgisk traumebehandling, kjempet kirurger fra hele verden om turnusplass ved et av Jansen-sykehusene i Storbritannia.

Og nå så det altså ut til at Henrik skulle bli en av disse.

Det burde da vel være årsak nok til at han følte seg så uvanlig sur og gretten? Men likevel kjempet Bas mot den merkelige følelsen av at det ikke bare var brevet som hadde kommet under huden på ham.

Han klarte ikke å sette fingeren på det. Eller kanskje hadde han bare ikke lyst. Det var ikke første gang et minne fra forrige gallakveld kom drivende mot ham før han skjøv det vekk, slik han allerede hadde gjort i flere måneder.

Men av og til når han ikke fikk sove om natten, hørte han den fjerne lyden av et storband som spilte. Og han så det skimre i smaragdgrønt, hørte antydningen av søt latter og kjente hintet av deilig duft.

Ifølge fornuften hans var det ikke kvinnen i seg selv som gjorde at minnet hadde festet seg, men det at hun hadde vært en kjærkommen atspredelse – i tillegg til det faktum at han ganske ulikt seg selv hadde forsøkt å finne trøst i den dyreste brandy-flaska han kunne oppdrive – etter å ha mottatt det første brevet fra Henrik.

Bas trykte hardt på knappene for å komme seg inn på hovedsykehusets akuttavdeling.

«Noen tilkalte meg», sa han mens han med lange skritt gikk bort til avdelingssykepleieren ved pc-ene. «En åtteåring som falt av en huske og landet rett på ansiktet?»

«Hei, Bas.» Sykepleieren nikket og gjorde et nummer av å kaste på den lange hestehalen. «Jeg visste ikke at det var du som hadde vakt. Flaks for oss.»

«Det samme får vel jeg si.» Han viste det flotte smilet sitt igjen, og det virket ikke som om hun merket hvor robotaktig han hørtes ut. Eller kanskje var det bare i hodet hans. «Hvilket rom var det igjen?»

«Nummer fem.»

Bas nikket, snudde og gikk over gulvet, glad for å komme seg unna, selv om heller ikke det var noe han greide å forklare. Da han kom inn bak forhenget, så han at Val, en eldre lege han kjente godt, var i ferd med å undersøkte pasienten. Han smilte til henne.

«Jeg skal bare kjenne raskt på nakken din, Bradley. Kan du vri litt på hodet?» sa hun.

«Hvilken vei?» spurte guttungen gråtkvalt.

«Den veien du vil. Perfekt. Så flink du er.»

«Hva er det vi har her, tro?» sa Bas stille uten å henvende seg til noen spesiell, men med blikket festet på pasienten.

«Åtteåringen Bradley», svarte en stemme. «Ambulansepersonellet kom med ham for et par timer siden.»

Han fulgte med mens Val fortsatte å undersøke hodet og nakken til gutten, gi ham ros, og be ham om å snu hodet til den andre siden.

«Har vi noe mer informasjon om hva som skjedde?» spurte Bas, uten å ta øynene fra barnet.

«Han og vennene konkurrerte om hvem som turte å hoppe av husken i størst fart. Bradley falt av. Vi tror han landet rett på ansiktet.»

«Dere bare tror han landet rett på ansiktet?» ville Bas vite da ingen sa noe mer.

Han snudde på hodet for å se på de andre, og fant bare sykepleieren som stirret på ham og rødmet.

«Noen som vet noe mer?» sa han irritert og kastet et flyktig blikk rundt i rommet for å finne ut hvem andre som var der.

Etter en liten stund hevet noen stemmen nølende.

«Det var visst ingen som så på da han falt. De andre barna ble visstnok distrahert av en politibil med blålys som kjørte forbi på veien.

Den stemmen.

Bas snudde på hodet.

Glimtet av grønt, latteren, musikken; alt kom strømmende på mens han stirret på kvinnen.

Naomi Fox.

 Kvinnen som hadde hjemsøkt drømmene hans siden gallaen. Faktisk enda lenger. For sannheten var at han hadde lagt merke til henne den første dagen hennes på akuttavdelingen – hvilken varmblodig mann kunne la være? – men han hadde rådet seg selv til å holde avstand.

Det var et eller annet ved henne, noe han ikke helt greide å sette fingeren på, som hadde sagt ham at Naomi Fox ikke var en kvinne han bare kunne ha det gøy med for en natt.

Høy og flott med skinnende svarte krøller, og en kropp som bare kunne beskrives som vanvittig bra. Hun var enhver manns våte drøm. Og selv om han bare hadde jobbet sammen med henne én gang, visste han at hun var seriøs og profesjonell. Den mannen som la seg etter henne, måtte opplagt være like seriøs, hadde magefølelsen fortalt ham.

Noe som hadde gjort henne til forbudt område. Så hvorfor stirret han på henne som en bortkommen hundevalp?

Og han fortsatte å stirre mens Naomi svelget tungt og utrolig nok fortsatte. Som om hun ikke ville vedgå at noe hadde skjedd mellom dem.

«Ut fra det ambulansepersonellet klarte å pusle sammen av opplysninger, tror vi Bradley mistet bevisstheten i et par minutter», fortsatte hun raskt. «Han klaget over smerter i nakken og på høyre side av kroppen samt uklart syn, da han ble lagt inn. Han har betydelige vevskader nær høyre øye, i pannen og på høyre side av overleppen.»

Det burde føles som en lettelse at hun lot til å ignorere elektrisiteten som uten tvil sprakte mellom dem. Men det gjorde det ikke. Ikke når en haug av spørsmål trengte seg på i den forræderske hjernen hans, og ikke når kroppen reagerte som om han var en opphisset ungdom.

Konsentrer deg om pasienten.

«Vet vi hva slags underlag han landet på?» spurte Bas og irriterte seg over hvor mye det krevde av ham å vende blikket mot guttungen igjen, mot skadene i ansiktet og klærne som var tilsølt av blod.

«Muligens gummibark.»

«Har du tatt blodprøver? CT?»

Naomi strakte seg etter et nettbrett og gikk rolig og majestetisk mot ham.

«Alt var i orden med blodprøvene. CT-en viste ingen skader i nakke eller ryggmarg, men han har et brudd i øyehulen.»

Og det var derfor de hadde tilkalt ham. Han fulgte med på Val og gutten.

«Ingen indre skader?» spurte Bas.

«Først trodde vi kanskje at milten var skadd, men alt ser ut til å være i orden. Det vi har å gjøre med, er øyefrakturen og uklart syn.»

«Ok.» Han nikket mens han fortsatte å se på resultatene fra CT-en. Så sveipet han gjennom resten av notatene. «Jeg skal bare ta en nærmere kikk.»

Etter å ha levert tilbake nettbrettet gikk han bort til Val, som var i ferd med å avslutte. Det burde føles som en stor lettelse å bevege seg bort fra Naomi. Men det gjorde det ikke.

Hun burde ikke bety noen ting for ham.

«Er det greit at jeg tar en kikk, Val?»

«Ja, selvfølgelig.» Hun ble så overrasket at hun sperret øynene opp. «I all verden, det er jo unge Basilius.»

Han ga den eldre kvinnen et oppriktig smil. «Når skal du begynne å kalle meg Bas?»

Hun hadde jobbet ved Thorncroft i over tretti år – en tidligere sykepleier i Forsvaret som hadde utdannet seg til lege senere i livet, og som var kjempedyktig i jobben sin.

Hun var også den som først hadde tatt seg av ham da han flakket fortvilet omkring i sykehusgangene. En svært forvirret unge som var blitt prakket på en far som aldri hadde ønsket ham, og som hadde vært – og fremdeles var – en enda større kvinnebedårer enn Bas selv.

Etter tolv måneder da han ble flyttet fra det ene stedet til det andre, var den åtte år gamle sjelen hans knust etter det som hadde skjedd med Henrik og moren deres, og deretter møtet med den harme faren.

Men så kom Val og plukket ham med seg fra et tomt behandlingsrom hvor han hadde gjemt seg – for at ingen skulle se hvor uønsket han faktisk var – og tok ham bestemt med seg mot kantinen for å få i ham mat.

Og det var Val som hadde bedt – befalt – den utilnærmelige Magnus Jansen at han skulle betale for oppussingen og innredningen av det lille lagerrommet like ved leiligheten hennes, slik at Bas alltid skulle ha et trygt og eget sted å være når han ble dratt med til sykehuset.

Det å ha henne der, hadde vært bedre enn noen annen barnevakt faren lett kunne ha betalt for.

Val hadde nesten vært den moren han aldri hadde hatt.

«Jeg foretrekker Basilius», svarte hun ertende, slik hun pleide. «Det er jo det du heter, er det ikke? Eller kanskje du foretrekker kallenavnet jeg ga deg da du var guttunge?»

«Nei takk, maʼam.» Han måtte le. Men fortsatt var han fullstendig klar over at Naomi fulgte med på dem.

Han hadde følelsen av at hun så for mye. Og verre var det at han ikke hadde noe imot det.

Brått vendte han oppmerksomheten mot pasienten igjen, og de neste minuttene holdt Bas seg opptatt med å undersøke flengene i guttens hud.

«Flink gutt», roste han til slutt og gikk tilbake til der Val sto.

Men før han rakk å si et eneste ord, ba hun Naomi om å komme bort til seg. Det var tydelig at hun tok den yngre sykepleieren under sitt hegn, noe som tydet på at hun syntes Naomi var dyktig. Han kjente den eldre kvinnen altfor godt, og det betydde at hun håpet den unge protesjeen ville komme til å benytte seg av de nye reglene som tillot dyktige sykepleiere å trene seg opp til å bli leger i løpet av noen få år.

«Ut fra resultatene av CT-en, bruddets plassering og det jeg kan observere på unge Bradley her, ser det ikke ut til at selve øyet er skadd, heller ikke tårekanalene», sa han til den gamle vennen sin.

«Jeg tenkte det samme.» Val nikket før hun snudde seg mot Naomi. «Men du forstår hvorfor vi heller tilkalte plastikkirurg enn å ta syingen selv?»

«Ja, det gjør jeg.» Naomi så rett på ham. «Med tanke på hvor komplekst menneskeansiktet er, og at Bradley er såpass ung, må legen som skal sy ham forstå de underliggende strukturene, siden ansiktsskader kan ha uheldig innvirkning på utviklingen og veksten av beina i ansiktet.»

«Bra», sa Val.

Han hadde tenkt å svare da Naomi begynte å snakke igjen. Enda mer selvsikkert denne gangen.

«Det faktum at vevskadene befinner seg på så vanskelige steder – rundt øyet, over leppen og i pannen – innebærer at man må være ekstra varsom når man skal utvide åpningene og forsikre seg om at det ikke ligger igjen fremmedlegemer, i tillegg til selve suturen.»

Det var tydelig at hun ønsket å lære, og Bas måtte innrømme at han ble litt imponert. Hun var slik han forestilte seg at en bestemt ung Val måtte ha vært.

Bare mer tiltrekkende naturligvis.

Og utrolig farlig for hans libido.

«Med min behandling er jeg trygg på at han ikke kommer til å få noen arr», hørte han seg selv si.

Som om han ville imponere henne.

Han turte ikke titte bort på Val, og ble nesten lettet da en lege fra en annen avdeling stakk hodet bak forhenget og spurte om han kunne låne henne et øyeblikk.

Så nå når Bradley var opptatt med moren sin, var det bare ham og Naomi, og han merket at han likte det litt for godt.

«Ok», sa han. «Jeg kommer til å undersøke ham mer nøye på min egen avdeling så snart Val gir slipp på ham; men som jeg sa, ser det så langt ut som et mindre brudd i øyehulen.»

Hun nikket og bet seg i leppen, og han lurte litt på hvordan han visste at hun ønsket å stille ham et spørsmål.

«Spør i vei», oppmuntret han like før hviskingen fra Bradleys mor stilnet.

Så da Naomi snakket med lav stemme, greide han ikke helt å høre hva hun sa.

Han snudde seg mot pasienten, men kvinnen bare kysset sønnen sin på pannen og var opptatt med å dytte det fuktige, blodige håret bort fra ansiktet hans.

Da Bas vendte seg mot Naomi igjen, tok han likevel instinktivt et skritt nærmere henne, og kjente tydelig kokosduften fra sjampoen hennes.

Det føltes som et hardt slag i magen.

I et lite glimt mintes han krøllene hennes som la seg mot brystkassen hans da hun bøyde hodet for å kysse den brennhete stien langs sixpackʼen han var så kjent for.

Opp igjennom årene hadde han ligget med en god del kvinner. Men nå når han så på Naomi, var det umulig å huske noen annen kvinnes navn eller ansikt.

«Vi vurderte å hente inn noen fra øyeavdelingen», mumlet hun, og han måtte faktisk holde seg i skinnet for ikke å lene seg nærmere så leppene hennes kunne streife mot kinnet hans. «Med tanke på at han ser uklart.»

Bas nølte. Plutselig var han så tørr i halsen at han knapt kunne puste. Hva i alle dager var det som skjedde med ham?

«Jeg skal ta en nærmere kikk på ham oppe; men det uklare synet går ofte bort uten noen videre behandling», fikk han svart. «Jeg må tilbake til en annen pasient nå, men send ham opp til meg når dere er ferdige.»

«Ok.» Naomi nikket, og noe ved den lille gesten fikk mange flere minner til å fare gjennom hodet hans.

«Takk, Basilius.» Val kom inn bak ham.

Bas gryntet frem noe som lignet et svar mens han snudde seg for å gå derfra. Jo fortere han kom seg ut, jo bedre.

«Gjør meg en tjeneste, Basilius.» Val stanset ham. «Når jeg sender opp en av sykepleierne mine, ikke … skal vi si … opphold henne sånn som du gjorde i forrige uke.»

Bas snudde seg mot henne og dro hånden irritert gjennom håret, noe som var ulikt ham. Bare Val kunne komme unna med å snakke til ham på denne måten, og vanligvis ville han kanskje ha vitset det bort. Han følte seg aldri brydd, men akkurat nå klarte han ikke engang å kaste et blikk mot Naomi.

«Så ikke send den samme sykepleieren igjen. Det virket som om hendene hennes nærmest var limt til rullestolen, og hun forstyrret avdelingen min i en time under påskudd av at hun måtte vente sammen med pasienten. Jeg ble nødt til å beordre henne ut av fløyen.»

Hun hadde også flørtet med ham hele tiden. Eller i alle fall forsøkt. Han var vant til litt flørting i det skjulte, men denne kvinnen hadde vært spesielt uprofesjonell foran pasienten, noe Bas – til tross for playboy-ryktet sitt – aldri hadde kunnet fordra.

«Greit, jeg skal be Naomi om å følge ham.»

«Naomi …?»

«Naomi, ja», gjentok Val utålmodig og pekte på gudinnen som hadde vært kledd smaragdgrønt, og misforsto helt klart nølingen hans.

Som tross alt var bedre enn at hun forsto sannheten.

«Er hun mer etter din smak?» spurte Val, intetanende om de lystne tankene som øyeblikkelig suste gjennom hodet hans. «Hun er stille, profesjonell og for det meste rolig, så jeg kan ikke tenke meg at hun er typen som forstyrrer noe sted.»

«Jeg står rett ved siden av deg», sa Naomi uventet, og fikk Val til å le litt.

«Hun er heller ikke redd for å ta bladet fra munnen», bemerket Val anerkjennende. «Som er en av grunnene til at jeg rådet din far til å tildele henne et av disse forbaskede prestisjetunge Jansen-stipendene.»

Uten å tenke seg om snudde Bas på hodet og kikket på Naomi.

«Har du fått Jansen-stipendet?»

«Visste du ikke det?» Hun smalnet blikket, og han innså for sent at han nesten hadde avslørt for mye.

Som det faktum at merkevaren Jansen utad dreide seg om at han og Magnus hadde en tett far-sønn-tilknytning, mens sannheten var at faren hans var en sjalu egoist som kun anerkjente sønnens bragder fordi de forbedret Jansen-navnets omdømme. Og hadde som konsekvens at enda mer penger strømmet inn.

Den eneste grunnen til at faren hans hvert år tilbød en håndfull med stipender fordelt over hele landet med det formål å omskolere noen av de mest lovende sykepleierne til leger, skyldtes ikke at han var godhjertet, men at han håpet velgjørenheten ville resultere i en eller annen offisiell utmerkelse.

Til tross for dette hang Jansen-stipendene høyt, og ble vanligvis tildelt unge mennesker som ikke hadde hatt økonomiske muligheter til å studere medisin, men som viste spesielt god egnethet innen sitt felt.

Og tydeligvis var Naomi Fox en av disse.

«Jeg har ikke fulgt så nøye med på hvem mottakerne var», løy Bas lett, takknemlig for at Val ble tilkalt av en annen lege i samme øyeblikk.

«Selvfølgelig ikke», sa Naomi. «Men for ordens skyld, så mottok jeg det for et par år siden.»

Det eneste han greide å tenke, var at hvis hun hadde fått stipendet for et par år siden, var hun nå allerede halvveis i utdannelsen. Så hvor hadde hun da fått opplæringen sin før hun begynte ved Thorncroft?

Bas rynket pannen og tenkte tilbake på de få notatene han hadde lest om henne.

«Jeg trodde vår nye trainee hadde vært militærsykepleier?»

«Det stemmer», sa hun.

«Du?»

Nesten umerkelig strammet Naomi munnen, men Bas la merke til det. Et hint om at den praktfulle krigerdronningen hans fremdeles befant seg under sitt rolige ytre.

Minnet om henne kledd i en metallglinsende smaragdgrønn kjole for gjennom tankene hans. Og deretter den samme kjolen i en haug på gulvet på et hotellrom, samt lange, mørkebrune bein, og føtter i de mest sexy grønne høye hæler, som steg ut av den på forførende vis.

Og nå fant han ut at den vidunderlige gudinnen hans hadde vært i Hæren?

«Trodde du ikke militærsykepleiere kunne være kvinner?» sa hun irritert. «For en skuffende middelaldersk tankegang.»

«Er det?» spurte han nesten muntert.

Enten visste hun ikke at Val også hadde vært militærsykepleier, eller så visste hun ikke at han visste det. Eller kanskje trodde hun ikke at han brydde seg nok om den gamle vennen sin til å huske det. Men istedenfor å sette Naomi på plass, merket Bas at han med vilje provoserte henne, han klarte liksom ikke å la det være.

«Du vet vel at kvinner har vært en del av Storbritannias hær i flere hundre år, enten det har vært på lovlig eller ulovlig vis?» sa hun bestemt.

«Har de virkelig det?»

Han var i ferd med å gå henne på nervene.

«Ja. Det har de», hveste hun.

Nå skjønte han at han kom til å slite mer enn først antatt. For hvor irrasjonelt det enn var, syntes han den irritable holdningen hennes var svært så fornøyelig.

Det var absolutt bedre enn at hun lot som om hun ikke kjente ham.

«Takk for den uventede historieleksjonen. Men dette er ikke helt nytt for meg», sa han og ga henne det mest ulveaktige smilet sitt.

«Jeg er fullstendig klar over at det finnes massevis av kvinnelige militærsykepleiere, kvinnelige militærleger og kvinnelige kampsoldater», fortsatte han, overdrevent rolig. «Val har også vært militærsykepleier, så det at jeg ble overrasket, dreide seg ikke om kvinner på generell basis, men om deg.»

«Akkurat.»

Det hørtes ikke ut som om hun trodde ham i det hele tatt, og en uforklarlig trang til å provosere dukket opp i ham igjen.

«Ikke minst siden du på gallaen ikke nevnte at du hadde vært i militæret i det hele tatt. Men så kan jeg egentlig ikke huske at det var snakking vi drev mest med. Kan du?»

En halvkvalt lyd kom ut av henne, og de brune øynene ble nesten svarte mens pusten plutselig økte. Tydeligvis var ikke deres korte one-night-stand langt unna tankene til Naomi heller.

Bas visste ikke helt hvorfor han syntes det var så utrolig tilfredsstillende. Han smilte bredt.

«Jeg husker at jeg ba om å få danse med deg, men fikk til svar at siden jeg hadde rykte på meg for å være Thorncrofts playboy, kunne jeg bare gå videre.»

Avslaget hadde ikke avskrekket ham. Det hadde unektelig vært en tiltrekning mellom dem, og hun hadde egentlig ikke prøvd å motstå ham etter det. Hun hadde uten tvil ventet på ham i en rolig krok av lobbyen, slik han hadde bedt om, da han kom ut fra festsalen en stund etter henne.

«Som er grunnen til at hun sannsynligvis ikke er dum nok til å falle for din versjon av ʼvelkomstfestʼ», skjøt Val inn da hun plutselig dukket opp igjen og fikk med seg den siste delen av samtalen. Hun snudde seg mot Naomi. «Du er uansett ferdig med vakten din om ti minutter, så hvis du tar med Bradley opp, slår ingen kloa i deg så du må begynne på et nytt pasienttilfelle. Kanskje kan du komme deg hjem i tide for en gangs skyld.»

Hvis blikk kunne drepe, var Bas sikker på at Val hadde ligget rett ut på gulvet. Naomi forsøkte ikke engang å skjule misnøyen sin, selv om han ikke overså den avslørende pulsen som slo på siden av halsen hennes.

Akkurat der han var sikker på at han ganske fornøyd hadde tatt en smaksprøve, og ikke bare én gang.

«Greit, send henne», sa han til Val, forundret over hvor normal stemmen hans hørtes ut. «Hun virker perfekt.»

Som slett ikke var det han hadde ment å si.

